Okresná prokuratúra Bratislava I 
Kvetná 13, 820 05 Bratislava 2

Sp. zn. : 1 Pv 822/11/1101	Bratislava I, 25.9.2013
EEČ : 2-8-129-2013

U Z N E S E N I E

Trestná vec:	obvinený XXXXX  
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bratislava I
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Bratislava I zo dňa 18.4.2012, spisová značka 1 Pv 822/11/1101, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
od presne nezisteného času do 03.12.2011 v čase okolo 00.10 hodine, keď bol v Bratislave na Panskej ulici spozorovaný a zastavený hliadkou Obvodného oddelenia Policajného zboru Staré mesto - stred Okresného riaditeľstva Policajného zboru v Bratislave I z dôvodu, že fajčil cigaretu, ktorá vydávala zápach marihuany, prechovával u seba pre svoju spotrebu jeden kus plastového vrecka s tlakovým uzáverom s potlačou čerta s obsahom sušeného konope a časť cigarety, ktorú fajčil, s obsahom zmesi konope a tabaku, pričom konope je v zmysle zákona číslo 139/1998 Z.z. o omamných látkach, psychotropných látkach a prípravkoch v znení neskorších predpisov zaradené do I. skupiny omamných látok a tetrahydrokanabinol (THC) je zaradený do I. skupiny psychotropných látok a ním prechovávané konope v plastovom vrecku o celkovej hmotnosti 866 mg s priemernou koncentráciou tetrahydrokanabinolu 13,2 % hmotnostných obsahovalo 114 mg tetrahydrokanabinolu, čo predstavuje 4 až 9 obvykle jednorazových dávok drogy spôsobilých po aplikovaní ovplyvniť psychiku užívateľa a ním prechovávaná zmes konope a tabaku v nevyfajčenej časti cigarety o celkovej hmotnosti 191 mg s priemernou koncentráciou tetrahydrokanabinolu 9,7 % hmotnostných obsahovalo 19 mg tetrahydrokanabinolu, čo predstavuje 1 obvykle jednorazovú dávku drogy spôsobilú po aplikovaní ovplyvniť psychiku užívateľa, 
Uznesením prokurátora Okresnej prokuratúry Bratislava I zo dňa 18.4.2012, spisová značka 1 Pv 822/11/1101, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
14 mesiacov
Odôvodnenie:
Uznesením prokurátora Okresnej prokuratúry Bratislava I číslo konania 1 Pv 822/11-9 z 18.04.2012 bolo podľa § 216 odsek 1 Trestného poriadku podmienečne zastavené trestné stíhanie obvineného XXXXX za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 odsek 2 Trestného zákona vedené na skutkovom základe uvedenom v citovanom uznesení. Súčasne bola obvinenému v tomto uznesení podľa § 216 odsek 2 Trestného poriadku skúšobná doba podmienečného zastavenia trestného stíhania určená na 14 (štrnásť) mesiacov. Uznesenie o podmienečnom zastavení trestného stíhania nadobudlo právoplatnosť 16.05.2012 a skúšobná doba tak uplynula 16.07.2013. 

Po uplynutí skúšobnej doby podmienečného zastavenia trestného stíhania prokurátor tunajšej prokuratúry vyžiadal odpis z registra trestov obvineného, správu z Obvodného úradu XXXXX, výpis z ústrednej evidencie priestupkov ako aj výpis z evidencie trestných stíhaní a zoznamu páchateľov ako aj údaje z ďalších evidencií o skutočnostiach dôležitých pre rozhodnutie. Zo zabezpečených správ a podkladov bolo zistené, že obvinený XXXXX nebol právoplatne odsúdený za spáchanie trestného činu ani nič nenasvedčuje tomu, že by sa mal v skúšobnej dobe podmienečne zastaveného trestného stíhania trestného činu dopustiť, keďže nie je voči nemu v súčasnosti vedené trestné stíhanie. Obvinený nebol počas skúšobnej doby postihnutý za spáchanie priestupku. Ani žiadnym iným protiprávnym konaním, ktoré by bolo prokurátorovi na základe zisťovaných skutočností známe sa obvinený v skúšobnej dobe neprevinil. Nebola teda zistená taká skutočnosť, ktorá by odôvodňovala ďalšie skúmanie vedenia riadneho života obvineným v skúšobnej dobe resp. potrebu čakať s rozhodnutím o tom, či sa osvedčil, až do právoplatného ukončenia iného trestného konania obvineného za prípadný skutok spáchaný v skúšobnej dobe podmienečne zastaveného trestného stíhania. 

Obvinenému XXXXX vo výroku rozhodnutia, ktorým bolo jeho trestné stíhanie podmienečne zastavené, neboli uložené žiadne ďalšie povinnosti a obmedzenia, ktorých plnenie počas priebehu skúšobnej doby by bol prokurátor povinný skúmať pri posudzovaní splnenia podmienok na jeho osvedčenie sa. 

Na základe uvedeného možno vysloviť záver, že obvinený XXXXX viedol v priebehu skúšobnej doby podmienečného zastavenia trestného stíhania riadny život a bolo teda možné konštatovať, že sa osvedčil.

Nadobudnutím právoplatnosti uznesenia o osvedčení sa obvineného v skúšobnej dobe nastanú účinky zastavenia trestného stíhania podľa § 9 odsek 1 písmeno e) Trestného poriadku. To znamená, že XXXXX už za tento skutok nebude možné trestne stíhať, pokiaľ nebude toto rozhodnutie v predpísanom konaní zrušené.

Poučenie:
Proti tomuto uzneseniu  j e  prípustná sťažnosť, ktorú môže podať obvinený a poškodený tunajšej prokuratúre a to do 3 (troch) dní od jeho oznámenia.
 Sťažnosť  m á  odkladný účinok. (§ 217 odsek 3 Trestného poriadku)

Mgr. Zdenko Čaniga
prokurátor